Paška, Pavol, poslanec NR SR (2011-09-14):
Ďakujem pekne. Vážený pán predseda, vážená pani premiérka, členovia vlády, vážení teambuilderi, dúfam, že som to povedal dobre, asi budeme musieť s tým slovenským jazykom niečo urobiť aj tu na pôde Národnej rady. Chceme vám oznámiť, že sa vám nebudem pozerať do očí a pokúsim sa v záujme skupiny navrhovateľov sa pozrieť krutej pravde do očí. A tou krutou pravdou je, že tento návrh, pri prerokovaní ktorého sme strávili 12 hodín, možno viac ako 12 hodín, a bol postavený na veľmi jednoduchých správach pre ľudí na Slovensku, a to, že na čele vlády Slovenskej republiky stojí osoba, ktorá je odborne nespôsobilá, že na čele Slovenskej republiky stojí osoba, ktorá je politickou figúrkou, nesvojprávnou a manipulovateľnou, z čoho hrozia rôzne formy rizík. A čo je ale najhoršie, že na čele slovenskej vlády stojí osoba, z ktorej sa postupne stratila tak dlho a cieľavedome budovaná gloriola nedotknuteľnosti, čestnosti a transparentnosti, hovorím o korupcii, ktorá nikdy nebola tak blízko pri premiérovi ako pri pani premiérke Radičovej. A v tomto kontexte ešte predtým, kým prejdem k reálnym argumentom a zhrniem dôvody, prečo vás na záver vyzvem všetkých, ktorí len trošku chcete počúvať a zvážiť argumenty, aby ste zdvihli ruku za vyslovenie nedôvery pani premiérke Radičovej, vrátim sa trošku k rozprave, pretože je to moje právo, a pokúsim sa identifikovať určité úrovne a obsahy rozpravy. Tou časťou, ktorou ste, vážené dámy a páni, či už ako poslankyne alebo poslanci z koalície, alebo ako členovia vlády, zahlcovali toto rokovanie balastom, kde sme častokrát aj vo faktickej poznámke reagovali, že netušíme, čo ste chceli povedať, a aj sme sa častokrát pýtali, či vám tak náhodou neušlo, o čom je táto schôdza, tomu sa nebudem venovať, pretože to pravdepodobne nemá žiaden logický zmysel. Tá druhá úroveň bola – spôsob obrany a obhajovania pani premiérky tým, na čo sme zvyknutí od volieb a zostavenia tejto vlády, hádzaním špiny na predchádzajúcu vládu, na Roberta Fica, na ministrov bývalej vlády, na predstaviteľov štátnej správy, ale hovorím, nič nového pod slnkom, počúvame to už niekoľko mesiacov. Snažili sme sa na to reagovať, snažili sme sa tam, kde sme to považovali za rozumné, a reálnymi argumentami na základe faktov a čísel tieto bludy vyvracať. Tu si dovolím len jednu poznámku, ktorú opakujeme. Prosím vás pekne, vládnite, myslím si, že bojovať s Ficom a s bývalou koalíciou je trošku málo na vládnutie. Bolo by už fajn, keby ste tým ľuďom skutočne niečo okrem hádok a neschopnosti sa dohodnúť ponúkli. Ale čo ma veľmi zaujalo, bola tá tretia úroveň obhajoby, ktorá je postavená úplne na vode, a to je vytvorenie obrazu pani premiérky, krehkej, nežnej ženy, ktorej, Boh uchovaj, sa dotknúť. A pani premiérka to aj v svojej záverečnej reči potvrdila opäť svojím pátosom, svojou roztrasenou bradou, svojou clivosťou a svojimi emóciami, ktoré ale ani náznak nevysvetľovali argumenty, ktoré predkladatelia vysvetlili a dostatočne zdôvodnili. Problém je napríklad používanie výrazu „madam transparentná“. Nuž, viete, ak by sme boli na krúžku šikovných rúk, tak keďže som mal detskú izbu, pravdepodobne by som vás tiež oslovoval buď pani Radičová, alebo pani Ivetka, alebo nejakým spôsobom podľa rozsahu a úrovne našich vzťahov. Ale my nie sme na krúžku šikovných rúk a vy ste, pani premiérka, vstúpili do čohosi, čomu sa hovorí politické kolbište, ktoré má svoje pravidlá a okrem iného sú to pravidlá politického marketingu. Tým sa živia agentúry, množstvo ľudí, dokonca tu sedí strana, ktorá má podpredsedu pre marketing, a práve títo géniovia a gurovia marketingu vymýšľajú čosi, čomu sa hovorí komunikačná skratka s voličom, ktorá by mala byť akýmsi zosobnením a takou esenciou a fundamentom toho, čo chcete v danej komunikácii povedať. A ja nevidím žiadny moment urážky na označení „madam transparentná“, ktorý sme používali, pretože jednoducho je zhutnením toho, čo hovoríme, že pani premiérka Radičová je človek, ktorý sa snažil dlhodobo vytvoriť ilúziu, a budem o tom hovoriť, že je to človek transparentný, čistý, nepoškvrnený, neskorumpovateľný. A zrazu, ajhľa, po tom, ako vstúpila na politickú scénu už v konkrétnej zodpovednosti postu premiérky Slovenskej republiky, po pár mesiacoch vidíme, že to pravda nie je a že to tak nie je. Preto ja, pani premiérka, ak sa vás to dotýka, skúsme potom zadať marketingovým stratégom nejakú inú úlohu, ale jednoducho je to tak, či sa vám to páči, alebo nie, a bežne sa to v komunikácii politického marketingu používa. Ale poďme ešte k niektorým tým zaujímavostiam diskusie. Viete, napríklad to rokovanie, je 6 hodín 3 minúty a ja ešte chvíľočku budem hovoriť, ale nedá mi, aby som sa nevrátil ku skúsenosti, na ktorej som niesol aj sám diel zodpovednosti, a reagujem tuším na pani kolegyňu Kiššovú, ktorá nepoškvrnená, čistá politicky tu hovorila o novej politickej kultúre. Nakoniec aj pani premiérka nám teraz zdelila, ako ona mala záujem o inú formu komunikácie. Nuž, ale pravda je taká, že vy ste zvolili toto celonočné rokovanie. Je pravdou, že v roku 2007 sa uskutočnilo takisto, ale uskutočnilo sa na základe veľmi jasného oznámenia, keď predtým, ako vy vtedajšia opozícia ste podali návrh na vyslovenie nedôvery vtedajšiemu pánovi premiérovi Ficovi, vláda dala návrh snemovni, aby spojila hlasovanie o štátnom rozpočte s dôverou vláde. Čo sa aj udialo. A pán premiér a celá vláda 24 hodín predtým, ako vy ste žiadali, aby prebehla takáto schôdza, vyslovila dôveru pánovi premiérovi a celej vláde. Čiže vtedy to pre vás nebolo politické divadlo a nebol to pre vás politický cirkus, keď ste 24 hodín po tom, ešte raz, ako 85 hlasmi vyslovila Národná rada Slovenskej republiky hlasovaním o rozpočte dôveru premiérovi a celej vláde a vy ste žiadali a tvrdohlavo ste trvali na mimoriadnej schôdzi a znovu aby sme rokovali o vyslovení a hlasovali o vyslovení nedôvery? Áno, aj vtedy prebehlo večerné rokovanie, pretože sme prerokovali rozpočet, súvisiace právne normy, tá decembrová schôdza mala množstvo bodov. Ale to, čo ste predviedli dnes, tak to nemá s novou politickou kultúrou a s tým, čo ste tu niektorí, aj vy, pani kolegyňa poslankyňa, hovorili, nič spoločného. No a viete, počúvať ľudí ako pán Mikloš alebo aj niektorých iných kolegov z SDKÚ, ktorí sa neocitli včera v politike, o čistote a o korupcii ľudí, ktorí boli zašpinení privatizáciou a rôznymi podozreniami z klientelizmu a rôznych bonusov, o tom, ako dnes to je všetko transparentné a čisté, no tak na to sa nedá reagovať inak ako s úsmevom. A mimochodom ešte k tomu daňovému úradu, pretože tá kauza je skutočne skvelý príklad klientelizmu v SDKÚ. Pán minister financií Mikloš, tak ako to len on vie, s úsmevom na tvári, s plechovým ksichtom tu hádže čísla a používa argumenty. A nehnevajte sa, mňa to uráža, keď mne ako Košičanovi, ktorý veľmi presne pozná genézu tej budovy, veľmi dobre vie, ako celá tá likvidácia bývalého Elektromontu prebehla, kto sa na nej podieľal a kto bol v pozadí a koľko peňazí tam prebehlo a aké sú výšky nájmov 50 metrov vedľa v iných budovách, a vy mne tu budete tvrdiť, aké je to transparentné a na základe neviem akej geniálnej realitnej agentúry sa vybrala?! Tak to už, pán minister, je skutočne veľa. A úplne najhoršie je, že keď pán primátor Košíc veľmi zrozumiteľne vysvetlil, o akú formu, akú, akú veľmi primitívnu formu straníckeho klientelizmu ide a aj aká je to urážka pre všetkých Košičanov, mám na mysli občanov, ktorých sa to bude z hľadiska verejnej služby týkať, tak vy sa tu kľudne postavíte a naozaj hovoríte tu argumenty, že človeku vlasy dupkom vstávajú. Ale toľko k tomu spôsobu a obsahu rozpravy. Dovoľte teraz ale, aby som sa trošku predsa len vrátil k tej podstate. Ešte ma chvíľu bude, vydržte, už je to jedno teraz. Dáte si dobré raňajky. Viete, už som to spomenul, možno ak by som povedal Houdini, Copperfield, Radičová, niektorí sa zamyslia, čo to je, prečo tieto mená, ktoré zdanlivo nesúvisia. Ajhľa, ten súvis je veľmi zrozumiteľný. Všetci sa snažili o ilúziu, vytvorenie ilúzie. Ale kým tí prví dvaja ako svetoznámi iluzionisti sa tým netajili, tak pani Radičová to má ako svoju programovú výbavu niekoľko rokov. Vytvoriť ilúziu dokonalosti, transparentnosti a čistoty. A bolo by dobré, keby sme si tu v krátkosti niektoré tie mýty a ilúzie, ktoré táto osoba o sebe za výdatnej pomoci aj médií a kolegov vytvára, ozrejmili. Pani Radičová nie je žiadna neskorumpovaná osoba a poďme len skutočne do veľmi blízkej minulosti. Pán Chren, pán Švejna, Hayekovci, byt pána podpredsedu Figeľa, problém PKO pána Ďurkovského, Ščurkovo daňové riaditeľstvo, Osrblie, poradcovia pani Radičovej, Slovenská implementačná agentúra, poradcovia na ministerstve práce a sociálnych vecí, nuž to všetko je jednoducho, bohužiaľ, zastrešené aj premiérom, ktorý nesie zodpovednosť za vládu, ktorú spravuje, a kde musí jednoducho konať. Nič také sme sa nikdy razantným spôsobom od pani premiérky nedočkali. Ten druhý mýtus, tá ilúzia je ilúzia kompetentnosti. Vraj je to múdry, čistý, kompetentný človek, ktorý prišiel ako spasiteľ Slovenska, nuž, ale ukazuje sa – a opäť nechcem opakovať tie príklady –, že to vôbec tak nie je. A ten politicky, podľa mňa najvážnejší mýtus bol, pani Radičová ako centristická politička, ktorá svojou konsenzuálnosťou a svojím ústretovým prístupom bude schopná spojiť čosi, čo je nespojiteľné, pravicový konzervativizmus s liberalizmom, jednotlivé prúdy. A, ajhľa, ukázalo sa, že to tiež nie je celkom pravda a vaše bezvýznamné alebo bezcieľne celodňové rokovanie v Častej-Papierničke je jasným dôkazom, pani Radičová, že vy ste jednoducho človek, ktorý je veľmi jasne pravicovo identifikovaný, a máte všetko, len nie schopnosť týchto rôznorodých a hodnotovo a politicky orientovaných ľudí spájať. Odišiel zase jeden mýtus. Ale poďme ešte na vážnejšie veci a sú to veci, ktoré takisto nie ste schopná vyriešiť, a to je európska agenda. Vy ste to boli, pani premiérka, ktorá ste zneužívala za účinnej pomoci vašich straníckych kolegov pred voľbami v roku 2010 tému pôžičky Grécka, eurovalu a tvrdili ste a klamali ste ľudí na Slovensku, že keď teda dostanete tú moc, tak urobíte všetko pre to, aby žiadny tento inštitút nebol prijatý, aby ste za každú cenu prijali také rozhodnutia, ktoré by mohli poškodiť záujmy Slovenskej republiky. Ajhľa, akonáhle ste sa stali predsedníčkou, okamžite ste tento názor zmenili a dnes už zastávate úplne iné postoje. Vy ste v Bruseli vypísali politickú zmenku (potlesk), na ktorú ste nemali mandát, pretože jednoducho – a potvrdzuje to dnešná realita – nemáte tú väčšinu minimálne 76 hlasov, aby ste naplnili to, čo ste v Bruseli ako premiérka Slovenskej vlády splnila. Váš európsky rozmer je nulový. A už nebudem vôbec hovoriť o tom, ako ste ako členka alebo poslankyňa bývalej opozície, aj keď ste potom musela kvôli svojmu falšovaniu hlasovania za kolegyňu odísť, utekala z tejto sály, keď sa hlasovalo o zásadnom dokumente Európskej únie a to bola Lisabonská zmluva. Vy už si na to vôbec nepamätáte. Dnes kľudne poviete, že vy sa na to nepamätáte, však vy ste všetko podporovali. Veď prečo SMER – sociálna demokracia alebo opozícia nepodporuje niektoré integračné ambície alebo niektoré akty, ktoré sú nevyhnutné? Je to naozaj šokujúce. A to asi nie je nič lepšieho, ako použiť niekoľko citátov, pretože, ktoré vás budú asi charakterizovať, a použijem pána predsedu SaS Sulíka, ktorý vydal ten geniálny dokument, v ktorom hovorí o eurosocializme. A, bohužiaľ, pani premiérka, asi keď pán Sulík hovorí v tomto dokumente, že každý, kto podporuje euroval, je eurosocialista, nuž a pokiaľ sa nemýlim, tak aj vy podporujete tento euroval, tak podľa pána Sulíka ste eurosocialistka, ale podľa mňa ste euroanarchisti všetci včítane pána Sulíka. Pretože váš prístup k tak závažnej téme, ktorá v prípade nevyriešenia hrozí absolútnou deštrukciou elementárnej bázy fungovania povojnovej Európy, je absolútne nezodpovedný. Viete, tu sa nedá nepoužiť jeden slogan Ludwiga Börneho, je to nemecký spisovateľ, ktorý povedal: „Keď sú vlády choré, musia byť národy pripútané na lôžku.“ A na vás to platí absolútne, a preto hovoríme o tom, že by ste mali radšej odísť, ako škodiť Slovensku. No a už sa nebudem vyjadrovať aj k, a nechcem, alebo použijem Williama Gladstonea, ktorý povedal, že „prvým princípom dobrej zahraničnej politiky je dobré vládnutie doma“. No a romantik, lebo vy ste romantička, pani premiérka, pretože vaše emócie niekedy idú nad mieru pragmatizmu, Göethe napísal, že „nie je ťažké prikazovať, ale ťažké je vládnuť“, pani premiérka, a vy to neviete. Aj preto sme tu strávili dnes 12 hodín, pretože sme sa snažili presvedčiť ľudí, o čom to je. Nuž a ten tretí rozmer je vaša absolútne nulová politická autorita, pani premiérka. A to sme sa takisto snažili ľuďom vysvetliť. Hovorili o tom kolegovia. Napriek úpornej snahe vašich poslankýň a poslancov a členov vlády je to tak. Vy ste jednoducho človek, ktorého nemožno brať vážne. Vaše postoje, raz je to kauza, raz je to klientelizmus, potom to nie je klientelizmus, potom musím počkať na Mikloša, lebo je na dovolenke, potom nemusím počkať na Mikloša. Jednoducho vy naozaj nemáte žiadnu politickú autoritu, vy ste človek, ktorý ste v rukách ktovie koho. Viete čo, tu sa nedá nepoužiť, pani premiérka, Henryho Kissingera zo 70. rokov... (Prerušenie vystúpenia predsedajúcim.)